《述怀》
宋代·寇准

吾家嗣儒业，奕世盛冠裳。
桂籍冠伦辈，天下知声光。
有才无其命，不得步玉堂。
余亦好古者，诗礼承馀芳。
赴义忘白刃，奋节凌秋霜。
垂衣遇圣主，射策遭时昌。
十九中高第，弱冠司国章。
棘寺陪法吏，奉使安殊方。
薄才难变俗，贱节惟勤王。
务简忽兴念，不觉心徬徨。
慈亲违万里，瘴雨悲南荒。
端居增浩叹，离恨销刚肠。
木落多异感，蝉鸣非故乡。
长思千万乘，奉职升周行。
步武亲玉陛，献纳肩忠良。
功成自高退，散发游沧浪。

作者简介：莱国忠愍公寇准（961-1023），字平仲。汉族，华州下邽(今陕西渭南）人。北宋政治家﹑诗人。太平兴国五年进士，授大理评事，知归州巴东、大名府成安县。天禧元年，改山南东道节度使，再起为相（中书侍郎兼吏部尚书、同平章事、景灵宫使）。天圣元年 (1023) 九月，又贬寇准衡州司马，是时寇准病笃，诏至，抱病赴衡州（今衡阳）任，病故于竹榻之上，妻子宋氏奏乞归葬故里。皇佑四年，诏翰林学士孙抃撰神道碑，帝为篆其首曰“旌忠”。寇准善诗能文，七绝尤有韵味，今传《寇忠愍诗集》三卷。